110 കെവി വൈദ്യുതി ലൈനിനെതിരേ പ്രതിഷേധവുമായി കര്ഷകര് ഉപ്പുതറ: പീരുമേട്ടില്നിന്നും കട്ടപ്പന സബ് സ്റ്റേഷനിലേക്ക് കെ എസ്ഇബി നിര്മിക്കുന്ന പുതിയ 110 കെവി വൈദ്യുതി ലൈനിനെതിരേ പ്രതിഷേധവുമായി ഭൂവുടമകള് രംഗത്ത്. ജനവാസ മേഖലയിലൂടെ വൈദ്യുതി ലൈന് വരുന്നതോടെ വീടും സ്ഥലവും ഉപേക്ഷി ച്ചു പോകേണ്ടി വരുമെന്ന് ആശങ്കയിലാണ് ലൈന് കടന്നുപോകുന്ന പ്രദേശത്തെ കര്ഷകര്. പുതിയ 110 കെവി വൈദ്യുതി ലൈന് വലിക്കുന്നത് കൃഷിയിടങ്ങള്ക്കു നടുവിലൂടെയും വീടുകള്ക്കും കെട്ടിടങ്ങള്ക്കും പൊതു സ്ഥാപനങ്ങള്ക്കും മുകളിലൂടെയുമാണ്. 36 കിലോമീറ്ററാണ് ലൈനിന്റെ ദൈര്ഘ്യം. ഇതില് ഉപ്പുതറമുതല് കട്ടപ്പന വരെ പത്തു കിലോമീറ്ററോളം ജനവാസ മേഖലയിലൂടെയാണ് കടന്നുപോകുന്നത്. 22 മീറ്റര് വീതിയിലാണ് ഇതിനായി സ്ഥലം വേണ്ടത്. കട്ടപ്പന, പീരുമേട്. പള്ളം തുടങ്ങിയ മേഖലയിലെ വൈദ്യുതി തടസം ഇല്ലാതാക്കാനാണ് പുതിയ ലൈന്. ഇതിനായി മുതിരപ്പുഴയിലെ ആറു പവര്ഹൗസുകളും ഇടുക്കി, ശബരിഗിരി പദ്ധതികളും തമ്മില് ബന്ധിപ്പിക്കും. നാലുകോടി 70 ലക്ഷം രൂപയാണ് ചെലവ് പ്രതീക്ഷിക്കുന്നത്. ജനവാസ മേഖലയില് ലൈന് കടന്നുപോകുന്ന ഭാഗത്ത് ഭൂമി ഏറ്റെടുക്കില്ലെങ്കിലും ന്യായവിലയുടെ 15 ശതമാനവും വിളകള്ക്ക് സര്ക്കാര് നിശ്ചയിച്ചിരിക്കുന്ന തുകയും നഷ്ടപരിഹാരം നല്കുമെന്നാണ് കെ എസ്ഇബി പറയുന്നത്. ടവര് സ്ഥാപിക്കുന്ന സ്ഥലത്തിന് 85 ശതമാനം വിലയും നല്കും. ലൈനിനടിയില് ഉയരത്തില് വളരുന്ന മരങ്ങള് നട്ടുപിടിപ്പിക്കാന് ഉടമകളെ അനുവദിക്കില്ല. ഇത്തരം നിബന്ധനകള് വരുന്നതോടെ കൃഷിപോലും ചെയ്യാനാകില്ലെന്നാണ് കര്ഷകരുടെ ആശങ്ക. പദ്ധതിക്കെതിരേ സമരം തുടങ്ങാനാണ് കര്ഷകരുടെ തീരുമാനം.